NÁVRH
realizácie  Obrannej  stratégie
Slovenskej  republiky

I.  Úvod

1.	Obranná stratégia Slovenskej republiky bola v máji 2001 schválená Národnou radou Slovenskej republiky ako základný politicko-obranný dokument pre oblasť obrany štátu. Svojím obsahom a metodológiou vychádza z Bezpečnostnej stratégie Slovenskej republiky, opiera sa o ciele, zásady a úlohy bezpečnostnej politiky Slovenskej republiky a rozpracúva ju v oblasti obrannej dimenzie bezpečnostnej politiky Slovenskej republiky.

2.	Hlavným poslaním Obrannej stratégie Slovenskej republiky je vytvoriť systémové a vecné základy zaručenia obrany Slovenskej republiky, zároveň vytvoriť podmienky na prechod na zabezpečenie obrany štátu v rámci Severoatlantickej aliancie, zohľadňujúc pritom bezpečnostné prostredie a obranné zdroje štátu, ďalej iniciovať a usmerniť reformu systému obrany štátu, proces obranného plánovania na národnej úrovni a tvorbu nových koncepčných dokumentov a právnych predpisov v oblasti obrany štátu.  

3.	Obranná stratégia Slovenskej republiky definuje strategické východiská obrany, výzvy, riziká a ohrozenia štátu, určuje ciele, úlohy a zásady jeho obrannej politiky a formuluje základnú stratégiu postupu na zaručenie životných a dôležitých záujmov v oblasti obrany Slovenskej republiky. Obranná stratégia Slovenskej republiky ako strategický, politicko––obranný dokument nie je realizačným plánom alebo operačnými smernicami, čo určuje aj spôsoby a možnosti jej realizácie.

4.	Obranná stratégia Slovenskej republiky má v sebe zakomponovaný mechanizmus realizácie, ale aj kontroly prostredníctvom vhodných silovo- rozvojových nástrojov, ktorými sú zodpovedajúce strategické dokumenty ďalšie plánovacie dokumenty, ako aj všeobecne záväzné právne predpisy pre oblasť obrany štátu. Úspešná realizácia Obrannej stratégie Slovenskej republiky vyžaduje cieľavedomý, jednotný systém riadenia a účelnej koordinácie činnosti orgánov štátnej správy, orgánov územnej samosprávy a ďalších vecne príslušných právnických osôb v procese prípravy koncepčných dokumentov a právnych predpisov tak, aby boli obsahovo, metodicky a časovo navzájom prepojené a vytvárali komplexný, jednotný, logicky štruktúrovaný a vyvážený funkčný celok. 

5.	Poslaním materiálu návrh realizácie Obrannej stratégie Slovenskej republiky je definovať postup, ktorý zabezpečí, aby proces prípravy zásadných dokumentov a zodpovedajúcich právnych predpisov mal svoju obsahovú previazanosť a časovú postupnosť: od východiskových, komplexnejších, alebo všeobecnejších dokumentov a  predpisov ku konkrétnejším dokumentom, t. j. takým, ktoré riešia čiastkové problémy a oblasti obrany štátu. Pomôže pritom  uvedenie základnej obsahovej charakteristiky každého dokumentu, alebo právneho predpisu. Navrhovaný časový rámec realizácie Obrannej stratégie Slovenskej republiky počíta s dokončením prípravy strategických dokumentov, koncepčných materiálov a na ne nadväzujúcich právnych predpisov do konca roka 2002, t. j. do obdobia realizácie programového vyhlásenia vlády Slovenskej republiky z 19. novembra 1998 a do termínu konania pražského samitu Severoatlantickej aliancie, na ktorom by mohla byť Slovenská republika prizvaná do ďalšieho kola rozširovania Aliancie. Zároveň vytvára predpoklady pre prípravu opatrení na realizáciu Obrannej stratégie Slovenskej republiky v období po roku 2002, ako súčasti budúceho programového vyhlásenia vlády Slovenskej republiky v roku 2002, ako aj predpoklady pre prácu so závermi nadchádzajúceho pražského samitu Severoatlantickej aliancie. 

6.	Návrh realizácie Obrannej stratégie Slovenskej republiky rovnako určuje hlavného gestora a ďalšie vecne príslušné súčinné subjekty  pri príprave každého dokumentu, alebo právnej normy, a to v súlade s ich pôsobnosťami ustanovenými v zákonoch. Navrhovaný spôsob realizácie Obrannej stratégie Slovenskej republiky umožní aj zjednodušenie procesu kontroly a vyhodnocovania úloh, ktorý bude transparentnejší a efektívnejší, a to nielen na úrovni jednotlivých rezortov, ale predovšetkým na úrovni vlády Slovenskej republiky a Národnej rady Slovenskej republiky.

II.  Realizácia  Obrannej  stratégie  Slovenskej  republiky

Základné etapy realizácie Obrannej stratégie Slovenskej republiky

7. 	Obranná stratégia Slovenskej republiky sa bude z hľadiska splnenia programového vyhlásenia vlády Slovenskej republiky z 19. novembra 1998 realizovať v dvoch na seba nadväzujúcich základných časových etapách. Pritom bude položený dôraz na dokončenie prípravy strategických dokumentov, základných koncepčných materiálov a na ne nadväzujúcich právnych predpisov takto:
a) prvá etapa - druhý polrok 2001
b) druhá etapa - rok 2002
      
a) Prvá etapa realizácie Obrannej stratégie Slovenskej republiky – druhý polrok 2001

8.	Základným obsahom tejto etapy je vypracovať v nadväznosti na Bezpečnostnú stratégiu Slovenskej republiky a Obrannú stratégiu Slovenskej republiky tretí strategický dokument - Vojenskú stratégiu Slovenskej republiky a základné dokumenty v oblasti bezpečnosti a obrany a na ne nadväzujúce právne predpisy, ktoré vytvoria odborné a právne predpoklady pre zabezpečenie obrany Slovenskej republiky a realizáciu integračných cieľov v súlade s poznatkami a praxou členských štátov NATO.

9.	V oblasti prípravy strategických a koncepčných dokumentov v tejto etape sa za rozhodujúce budú považovať predovšetkým tieto dokumenty:

9. 1. Vojenská stratégia Slovenskej republiky

Dokument bol pripravený pod gesciou Ministerstva obrany Slovenskej republiky v súčinnosti s ostatnými ministerstvami a ústrednými orgánmi štátnej správy a je zameraný  predovšetkým na riešenie týchto aspektov:
-	spresnenie (špecifikácia) ohrození Slovenskej republiky a úloh ozbrojených síl pri prevencii a eliminácii týchto ohrození,
-	určenie charakteru, poslania, úloh, zloženia, spôsobu prípravy, použitia, vybavenia ozbrojených síl a  zdrojov obranného plánovania.
Poznámka. - Dokument  schválila vláda Slovenskej republiky 18. júla 2001; následne na rokovaní vlády Slovenskej republiky 10. októbra 2001 vláda Slovenskej republiky vyslovila súhlas so zmenami v časti textu dokumentu v kontexte s pripomienkami poslancov Národnej rady Slovenskej republiky a  na základe zmenenej bezpečnostnej situácie.

9. 2. Koncepcia bezpečnostného systému Slovenskej republiky

Dokument sa pripravuje pod gesciou  Ministerstva zahraničných vecí Slovenskej republiky v súčinnosti s Ministerstvom obrany Slovenskej republiky, Ministerstvom vnútra Slovenskej republiky, Ministerstvom hospodárstva Slovenskej republiky a ostatnými rezortmi zastúpenými v medzirezortnej pracovnej skupine P-3 Krízový manažment NP PRENAME pričom dôraz bude položený na: 
-	analyzovanie súčasného stavu bezpečnostného systému Slovenskej republiky,
-	určenie základných cieľov reformy bezpečnostného systému Slovenskej republiky z hľadiska životných a dôležitých záujmov Slovenskej republiky, zmeny vnútorného               a vonkajšieho bezpečnostného prostredia Slovenskej republiky a tendencií jeho vývoja ako aj z hľadiska prípravy Slovenskej republiky na vstup do NATO a dosiahnutia jeho kompatibility s obdobnými systémami štátov Aliancie. Zohľadniť pritom novú etapu vo vývine bezpečnosti sveta i jednotlivých regiónov po teroristických útokoch na USA, 
-	definovanie funkcií, štruktúr, väzieb a opatrení bezpečnostného systému,
-	návrh opatrení v koncepčnej, legislatívnej a organizačnej oblasti.

9. 3. Ročný národný program PRENAME na rok 2002

Dokument sa pripravuje pod gesciou Ministerstva zahraničných vecí Slovenskej republiky v súčinnosti s Ministerstvom obrany Slovenskej republiky a ostatnými vecne príslušnými ministerstvami a ústrednými orgánmi štátnej správy, pričom dôraz bude položený predovšetkým na:
-	obsahové a finančné zabezpečenie realizácie Partnerských cieľov na rok 2002 podľa plánu hlavných priorít.

9. 4. Koncepcia reformy systému obrany Slovenskej republiky

Dokument sa pripravuje pod gesciou Ministerstva obrany Slovenskej republiky v súčinnosti s Ministerstvom dopravy, pôšt a telekomunikácií Slovenskej republiky, Ministerstvom vnútra Slovenskej republiky a ostatnými ministerstvami a ústrednými orgánmi štátnej správy, pričom dôraz bude položený  predovšetkým na:
-	kvalitatívne a kvantitatívne objektivizovanie rozsahu potrebných zmien v súčasnom systéme obrany Slovenskej republiky v kontexte vývoja bezpečnostného prostredia, navrhnutie reformy systému obrany Slovenskej republiky, vytýčenie cieľov dosiahnutia požadovaného stavu, určenie nástrojov a spôsobov dosiahnutia vytýčených cieľov,
-	navrhnutie účinného systému riadenia obrany, koordinácie síl a prostriedkov na zabezpečenie účinnej prevencie vzniku rizika a ohrozenia, včasnej identifikácie ich charakteru a rozsahu, účinnej eliminácie a minimalizácie dôsledkov a rýchlej obnovy do pôvodného stavu,
-	iniciovanie procesov zameraných na vytvorenie nových vnútorných a vonkajších požiadaviek na obranu Slovenskej republiky,
-	spresnenie spoločenskej objednávky na zmeny v poslaní, úlohách a kvalitatívnych parametroch systému a vykonanie nevyhnutných koncepčných, legislatívnych a organizačných  opatrení,
-	rozšírenie škály politických a vojenských prostriedkov, ktoré umožnia podieľať sa na aktivitách medzinárodného spoločenstva zameraných na zachovanie stability a mieru.
Poznámka. - Dokument sa pripravuje v nadväznosti na ústavný zákon o bezpečnosti Slovenskej republiky a na Koncepciu bezpečnostného systému Slovenskej republiky, Obrannú stratégiu Slovenskej republiky, Koncepciu krízového manažmentu v rezorte ministerstva obrany, Jednotné riadenie ozbrojených síl Ministerstvom obrany Slovenskej republiky a v obsahovej previazanosti s prípravou zákona o obrane Slovenskej republiky.  

9. 5. Ozbrojené sily Slovenskej republiky – model 2010

Dokument sa pripravuje pod gesciou Ministerstva obrany Slovenskej republiky, pričom dôraz je položený predovšetkým na:
-	základné kvantitatívne a kvalitatívne parametre ozbrojených síl Slovenskej republiky v novom bezpečnostnom prostredí,
-	požiadavky na reformovanie a modernizáciu ozbrojených síl Slovenskej republiky a ich zdrojové zabezpečenie.
	
9. 6. Dlhodobý plán štruktúry a rozvoja ozbrojených síl Slovenskej republiky

Dokument sa pripravuje pod gesciou Ministerstva obrany Slovenskej republiky (Generálneho štábu Armády Slovenskej republiky), pričom dôraz je položený predovšetkým na:
-	podrobný návrh štruktúry a úloh ozbrojených síl Slovenskej republiky v novom bezpečnostnom prostredí,
-	podrobný návrh rozvoja ozbrojených síl Slovenskej republiky (požadované kapacity, operačné schopnosti, personálny manažment, výcvik, udržiavanie a rozmiestnenie ozbrojených síl),
-	programové plány rozvoja ozbrojených síl Slovenskej republiky a realizáciu úloh reformy systému obrany štátu a ozbrojených síl Slovenskej republiky vyplývajúcich z dokumentu Ozbrojené sily Slovenskej republiky – model 2010.
Poznámka. –Dokument sa pripravuje ako jeden z najdôležitejších realizačných plánov dokumentu Ozbrojené sily Slovenskej republiky – model 2010.

10. Pri príprave právnych noriem pre oblasť obrany v tejto etape za rozhodujúce považovať predovšetkým tieto: 

10. 1. Ústavný zákon o bezpečnosti Slovenskej republiky

Návrh ústavného zákona sa pripravuje pod gesciou Ministerstva obrany Slovenskej republiky v súčinnosti s ostatnými ministerstvami a ústrednými orgánmi štátnej správy, pričom dôraz je položený predovšetkým na:
-	definovanie a charakteristiku jednotlivých stavov spoločnosti (núdzový stav, výnimočný stav, vojnový stav, stav vojny),
-	kodifikáciu kompetencií Parlamentnej rady a Bezpečnostnej rady Slovenskej republiky.

10. 2. Zákon o obrane Slovenskej republiky

Návrh zákona sa pripravuje pod gesciou Ministerstva obrany Slovenskej republiky v súčinnosti s ostatnými ministerstvami a ústrednými orgánmi štátnej správy, pričom dôraz je položený predovšetkým na:
-	úpravu právnych vzťahov na úseku obrany,
-	ustanovenie pôsobnosti a povinnosti štátnych orgánov, orgánov obcí a vyšších územných celkov, ozbrojených síl, ozbrojených bezpečnostných zborov a ďalších určených právnických osôb a fyzických osôb pri príprave a plnení úloh obrany štátu, 
-	vytvorenie zákonných východiskových podmienok na perspektívne zapojenie Slovenskej republiky do štruktúr kolektívnej obrany.
Poznámka. -Návrh zákona sa pripravuje v nadväznosti na Obrannú stratégiu Slovenskej republiky a Koncepciu reformy systému obrany Slovenskej republiky.

10. 3. Zákon o ozbrojených silách

Návrh zákona sa pripravuje pod gesciou Ministerstva obrany Slovenskej republiky v súčinnosti s ostatnými ministerstvami a ústrednými orgánmi štátnej správy, pričom dôraz je položený predovšetkým na:
-	úpravu právnych vzťahov týkajúcich sa zriadenia a pôsobnosti ozbrojených síl, ich zloženia, počtov a vybavenia, úloh, prípravy, použitia, riadenia a velenia,
-	súlad s princípmi civilného demokratického riadenia ozbrojených síl legitímnou politickou mocou, 
-	vysielanie ozbrojených síl mimo územia štátu a medzinárodná spolupráca ozbrojených síl,
-	financovanie ozbrojených síl Slovenskej republiky.
Poznámka. -Návrh zákona sa pripravuje v nadväznosti na zákon o obrane Slovenskej republiky a na Vojenskú stratégiu Slovenskej republiky.

10. 4. Zákon o brannej povinnosti

Návrh zákona sa pripravuje pod gesciou Ministerstva obrany Slovenskej republiky v súčinnosti s ostatnými ministerstvami a ústrednými orgánmi štátnej správy, pričom dôraz je položený predovšetkým na:
-	rozsah a medze brannej povinnosti, odvodné konanie,
-	povinná vojenská služba,
-	mimoriadne opatrenia a vojenská evidencia.

10. 5. Zákon o Vojenskom spravodajstve

Návrh zákona sa pripravuje pod gesciou Ministerstva obrany Slovenskej republiky v súčinnosti s ostatnými ministerstvami a ústrednými orgánmi štátnej správy, pričom dôraz je položený predovšetkým na:
- podiel na sledovaní, monitorovaní a vyhodnocovaní vojenských a nevojenských rizík a ohrození štátu,
-	vyhodnocovanie potenciálnych krízových zahraničných oblastí (regiónov) vo vzťahu k obrane štátu.

10. 6. Zákon o integrovanom záchrannom systéme

Návrh zákona sa pripravuje pod gesciou Ministerstva vnútra Slovenskej republiky v súčinnosti s ostatnými ministerstvami a ústrednými orgánmi štátnej správy. Z hľadiska realizácie Obrannej stratégie Slovenskej republiky je položený dôraz predovšetkým na:
-	určenie miesta a úloh systému obrany štátu v integrovanom záchrannom systéme Slovenskej republiky,
-	úlohy systému obrany štátu a ozbrojených síl v prospech integrovaného záchranného systému Slovenskej republiky,
-	určenie miesta a úloh (podielu) integrovaného záchranného systému pri zabezpečovaní úloh obrany štátu.

10. 7. Zákon o prevencii závažných priemyselných havárií

Návrh zákona sa pripravuje pod gesciou Ministerstva životného prostredia Slovenskej republiky v súčinnosti s ostatnými ministerstvami a ústrednými orgánmi štátnej správy. Z hľadiska realizácie Obrannej stratégie Slovenskej republiky je položený dôraz predovšetkým na:
-	podiel systému obrany Slovenskej republiky a ozbrojených síl pri predchádzaní a eliminácii závažných priemyselných havárií,  ohrozujúcich obranyschopnosť štátu a pri ochrane objektov zvláštnej dôležitosti.

10. 8. Za súčasť tejto etapy považovať prípravu nových a novelizáciu súčasne  platných  všeobecne záväzných právnych predpisov

-	Novelizácia zákona č. 370/1997 Z. z. o vojenskej službe v znení neskorších predpisov,
-	Novelizácia zákona č. 380/1997 Z. z. o peňažných náležitostiach vojakov,
-	Novelizácia zákona č. 114/1998 Z. z. o sociálnom zabezpečení vojakov v znení neskorších predpisov,
-	Návrh zákona o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov.

b) Druhá etapa realizácie Obrannej stratégie Slovenskej republiky – rok 2002

11.  Základným obsahom tejto etapy je implementácia zásadných koncepčných a strategických dokumentov a právnych noriem do realizačných plánovacích a riadiacich dokumentov a ďalších nadväzujúcich právnych noriem, ktoré riešia špecifické aspekty, prípadne relevantné oblasti a problémy súvisiace so zabezpečovaním obrany štátu. V rámci tejto etapy sa predpokladá splnenie rozhodujúcej časti úloh spojených s realizáciou Obrannej stratégie Slovenskej republiky.

12.  Pri príprave a realizácii  strategických  a  koncepčných  dokumentov v tejto etape sa za rozhodujúce dokumenty považujú predovšetkým tieto:

12. 1. Vojenská doktrína ozbrojených síl  

Dokument sa pripraví pod gesciou Ministerstva obrany Slovenskej republiky (Generálneho štábu Armády Slovenskej republiky) v súčinnosti s ostatnými ústrednými orgánmi štátnej správy, pričom dôraz bude položený predovšetkým na:
-	premietnutie požiadaviek Obrannej stratégie Slovenskej republiky a Vojenskej stratégie Slovenskej republiky do oblasti prípravy ozbrojených síl Slovenskej republiky a jednotlivých   druhov ozbrojených   síl   Slovenskej   republiky  vrátane ich materiálneho 
      a  finančného zabezpečenia,
-	definovanie operačných schopností ozbrojených síl Slovenskej republiky a určenie metód a postupov na ich dosiahnutie.

12. 2. Koncepcia mobilizačného rozvinovania ozbrojených síl

Dokument sa pripraví pod gesciou Ministerstva obrany Slovenskej republiky v súčin-nosti s ostatnými ústrednými orgánmi štátnej správy, pričom dôraz bude položený predovšetkým na:
-	vytvorenie predpokladov  pre reakciu ozbrojených síl Slovenskej republiky adekvátnu narastajúcej kríze,
-	systém doplňovania ozbrojených síl Slovenskej republiky až na vojnové počty osôb, techniky materiálu a zásob.

12. 3. Plán rozvoja systému obrany štátu

Dokument sa pripraví pod gesciou Ministerstva obrany Slovenskej republiky v súčinnosti s ostatnými ministerstvami a ústrednými orgánmi štátnej správy , pričom dôraz bude položený predovšetkým na:
-	zavedenie systému viacročného obranného plánovania do celého systému obrany štátu s transparentne určenými povinnosťami a vzájomnými vzťahmi subjektov obranného plánovania,
-	zladenie systému obranného plánovania v rámci systému obrany štátu s obranným plánovaním Severoatlantickej aliancie,
-	povinnosti a vzájomné vzťahy subjektov obranného plánovania.
Poznámka. -Príprava tohto dokumentu bude vychádzať z dokumentov Koncepcia bezpečnostného systému Slovenskej republiky, Koncepcia reformy systému obrany Slovenskej republiky,  Ozbrojené sily Slovenskej republiky - model 2010 a Metodiky obranného plánovania Slovenskej republiky. 

12. 4. Plán prípravy obrannej infraštruktúry

Dokument sa pripraví pod gesciou Ministerstva obrany Slovenskej republiky (Generálneho štábu Armády Slovenskej republiky) v súčinnosti s ostatnými ministerstvami a ústrednými orgánmi štátnej správy, pričom dôraz bude položený predovšetkým na:
-	konkretizáciu postupu prispôsobenia obrannej infraštruktúry štátu budúcemu členstvu Slovenskej republiky v NATO:
a)	národná obranná infraštruktúra
b)	spoločná obranná infraštruktúra NATO
c)	riešenie systému financovania obrannej infraštruktúry premietnutím do obranného plánovania
Poznámka. -Príprava tohto dokumentu bude vychádzať z dokumentov Koncepcia reformy systému  obrany Slovenskej republiky a Ozbrojené sily Slovenskej republiky – model 2010.

12. 5. Krízové scenáre vojenských ohrození

Dokument sa pripraví pod gesciou Ministerstva obrany Slovenskej republiky (Generálneho štábu Armády Slovenskej republiky) v súčinnosti s ostatnými ministerstvami a ústrednými orgánmi štátnej správy, pričom dôraz bude položený predovšetkým na:
-	systém monitorovania a vyhodnocovanie potencionálnych vojenských ohrození štátu,
-	špecifikáciu charakteru rozsahu a dôsledkov jednotlivých vojenských ohrození Slovenskej republiky,
-	sily, prostriedky a postupy predchádzania a eliminácie vojenských ohrození štátu.
Poznámka. -Materiál bude vychádzať z Vojenskej stratégie Slovenskej republiky a z dokumentu Ozbrojené sily Slovenskej republiky - model 2010.

12. 6. Metodika obranného plánovania Slovenskej republiky

Dokument sa pripraví pod gesciou Ministerstva obrany Slovenskej republiky a Bezpečnostnej rady Slovenskej republiky v súčinnosti s ostatnými ministerstvami a ústrednými orgánmi štátnej správy, pričom dôraz bude položený predovšetkým na: 
-	zavedenie systému viacročného obranného plánovania na národnej úrovni,
- 	definovanie pôsobnosti jednotlivých subjektov a určenie mechanizmov obranného plánovania,
-	prepojenie obranného plánovania Slovenskej republiky s obranným plánovaním NATO.
Poznámka. -Dokument bude pripravovaný v nadväznosti na Koncepciu reformy systému obrany Slovenskej republiky, zákon o obrane Slovenskej republiky a bude obsahovým východiskom pre prípravu Plánu rozvoja systému obrany štátu.

12. 7. Koncepcia reformy civilnej ochrany

Dokument sa pripraví pod gesciou Ministerstva vnútra Slovenskej republiky v súčinnosti s ostatnými ministerstvami a ústrednými orgánmi štátnej správy. Z hľadiska realizácie Obrannej stratégie Slovenskej republiky bude dôraz položený predovšetkým na: 
-	určenie miesta a úloh civilnej ochrany pri plnení úloh v prospech zabezpečenia obrany štátu,
-	podporné misie ozbrojených síl v prospech plnenia úloh civilnej ochrany.

12. 8. Koncepcia rozvoja štátnych hmotných rezerv

Dokument sa pripraví pod gesciou Správy štátnych hmotných rezerv Slovenskej republiky v súčinnosti s ostatnými ministerstvami a ústrednými orgánmi štátnej správy. Z hľadiska realizácie Obrannej stratégie Slovenskej republiky bude položený dôraz predovšetkým na:
-	rozsah a spôsob zmien v mobilizačných a hmotných rezervách štátu v nadväznosti na nové strategické politicko-obranné dokumenty, Koncepciu bezpečnostného systému Slovenskej republiky, Koncepciu reformy systému obrany Slovenskej republiky a dokument Ozbrojené sily Slovenskej republiky - model 2010,
-	prispôsobenie celkových počtov, objemov a spôsobov obmeny mobilizačných a hmotných rezerv podobný modelom členských štátov NATO a Európskej únii.

12. 9. Koncepcia  monitorovania  a vyhodnocovania nevojenských ohrození a zabezpeče-
          nie zdrojov na ich elimináciu

Dokument sa pripraví pod gesciou Ministerstva vnútra Slovenskej republiky v súčinnosti s ostatnými ministerstvami a ústrednými orgánmi štátnej správy. Z hľadiska realizácie Obrannej stratégie Slovenskej republiky bude položený dôraz predovšetkým na:
-	previazanosť systému monitorovania a vyhodnocovania nevojenských ohrození štátu          so systémom monitorovania a vyhodnocovania vojenských ohrození,
-	analýza možného prerastania nevojenských ohrození do zmiešaných, prípadne vojenských ohrození,
-	podiel systému obrany Slovenskej republiky a ozbrojených síl na prevencii a eliminácii nevojenských ohrození, ktoré majú dosah na obranu štátu.

12. 10. Krízové scenáre nevojenských ohrození

Dokument sa pripraví pod gesciou Ministerstva vnútra Slovenskej republiky v súčinnosti s ostatnými ministerstvami a ústrednými orgánmi štátnej správy. Z hľadiska realizácie Obrannej stratégie Slovenskej republiky bude dôraz položený predovšetkým na: 
-	podiel systému obrany štátu a ozbrojených síl Slovenskej republiky pri riešení jednotlivých nevojenských ohrození a krízových situácií.

13. V oblasti  prípravy  právnych  noriem v tejto etape  za rozhodujúce považovať 
      predovšetkým tieto:

13. 1. Zákon o inej službe vykonávanej namiesto povinnej vojenskej služby

Návrh právnej normy bude pripravený pod gesciou Ministerstva obrany Slovenskej republiky v súčinnosti s ostatnými ministerstvami a ústrednými orgánmi štátnej správy, pričom bude položený dôraz predovšetkým na:
-	splnenie brannej povinnosti občana iným spôsobom ako vykonaním povinnej vojenskej služby,
- 	súlad riešenia problematiky s postupmi bežnými v členských štátoch NATO.

13. 2. Zákon o hospodárskej mobilizácii

Návrh právnej normy bude pripravený pod gesciou Ministerstva hospodárstva Slovenskej republiky v súčinnosti s ostatnými ministerstvami a ústrednými orgánmi štátnej správy, pričom bude položený dôraz na:
-	úpravu právnych vzťahov pri prechode štátu na krízové (vojnové) hospodárstvo,
-	alokáciu zdrojov pri krízovom riadení štátu.

13. 3. Zákon o krízovom riadení štátu

Návrh právnej normy bude pripravený pod gesciou Ministerstva vnútra Slovenskej republiky a Správy štátnych hmotných rezerv Slovenskej republiky v súčinnosti s ostatnými ministerstvami a ústrednými orgánmi štátnej správy, pričom bude položený dôraz predovšetkým na:
-	úpravu právnych vzťahov pri riešení nevojenských rizík a ohrození,
-	súčinnosť orgánov riadenia systému obrany štátu s orgánmi krízového riadenia štátu.

Hodnotenie a kontrola realizácie Obrannej stratégie Slovenskej republiky

14. Základným spôsobom kontroly plnenia úloh realizácie Obrannej stratégie Slovenskej republiky bude ich vyhodnocovanie prostredníctvom riadiacich a plánovacích  dokumentov na úrovni jednotlivých rezortov.

15.	Navrhovaný spôsob realizácie Obrannej stratégie Slovenskej republiky vytvára možnosť, efektívnejšej a pružnejšej kontroly prostredníctvom  plánu rokovaní Rady obrany štátu, (Bezpečnostnej rady Slovenskej republiky po jej ustanovení), plánu práce vlády Slovenskej republiky, prípadne plánu legislatívnych úloh vlády Slovenskej republiky v jednotlivých rokoch.

16.  Súhrnne sa bude realizácia Obrannej stratégie Slovenskej republiky vyhodnocovať raz ročne prostredníctvom dokumentu Správa o stave zabezpečenia obrany Slovenskej republiky. Dokument sa bude pripravovať pod gesciou Ministerstva obrany Slovenskej republiky v súčinnosti s ostatnými ministerstvami a ústrednými orgánmi štátnej správy. Dokument bude predkladať minister obrany Slovenskej republiky na rokovanie vlády Slovenskej republiky a následne ho bude predkladať vláda Slovenskej republiky na prerokovanie vo Výbore Národnej rady Slovenskej republiky pre obranu a bezpečnosť a v Národnej rade Slovenskej republiky. Tento dokument predstavuje jeden z rozhodujúcich plánovacích dokumentov v procese obranného plánovania na úrovni štátu. Vo svojom obsahu bude mať nielen analýzu splnenia úloh obrany štátu v uplynulom roku, ale bude zároveň obsahovať aj určenie priorít a rozhodujúcich úloh v tejto oblasti na ďalšie obdobie.

III.  Z á v e r

17. Za realizáciu Obrannej stratégie Slovenskej republiky zodpovedajú Národnej rade Slovenskej republiky a vláde Slovenskej republiky všetky orgány štátnej správy, orgány územnej samosprávy a ďalšie vecne príslušné právnické osoby v rozsahu svojich kompetencií. Rozhodujúcu úlohu v tomto procese má predovšetkým vláda Slovenskej republiky, pre ktorú je Obranná stratégia Slovenskej republiky dokumentom s vysokou mierou záväznosti pri zabezpečení realizácie životných a dôležitých záujmov Slovenskej republiky. Vláda Slovenskej republiky považuje Obrannú stratégiu Slovenskej republiky za organickú súčasť strategického riadenia rozvoja a fungovania štátu.

18. Obranná stratégia Slovenskej republiky je zároveň významným integračným dokumentom, ktorý potvrdzuje celospoločenský charakter zaručovania obrany štátu a plne podporuje integračné ciele Slovenskej republiky. Prijatie Obrannej stratégie Slovenskej republiky v Národnej rade Slovenskej republiky konsenzuálnym spôsobom je potvrdením vysokej legitimity a zárukou kontinuity postupu pri zabezpečovaní úloh obrany štátu.